Pyšny kokorč

Pyšny kokorč (Corydalis cava) je rostlina ze swójby  makowych rostlinow (Papaveraceae).

Po někotrych žórłach so swójskej swójbje kokrikowych rostlinow (Fumariaceae) zarjaduje.

 Wopis 
Pyšny kokorč je naha, njewobšěrna rostlina z kulojtej, w starobje dudławej boblu. Rostlina docpěwa wysokosć wot 20 cm (wot 10 hač do 35 cm).

Stołpik je zrunany a najčasćišo nosy 2 łopjenje, pod prěnim łopjenom bjez šupizki.

 Łopjena 
Łopjena su stołpikojte, hłuboko dźělene, na hornim boku módrozelene a na delnim boku naběl zelene, maja zubate wotrězki.

 Kćenja 
Wón kćěje wot měrca hač do meje. Kćenja su purpurowe abo běłe a steja po dźesaćoch hač dwacećoch w hustym kiću. Njesace łopjena su owalne a cyłokromowe. Keluchowe łopješka su małe a docpěwaja dołhosć wot 0,5 mm. Króna je 2-hubowa, docpěwa dołhosć wot 3 cm a nosy na spódku wotrohu, kotraž na kónčku je dele křiwjena.

 Symjenja 
Mrowje roznošuja symjenja, zo by jich wutkate připowěšatka žrali.

 Maćizny 
Rostlina wobsahuje alkaloidy, kotrež k widlišćam zajědojćenja dla wjedu.

 Stejnišćo 
Wón rosće w lisćowych lěsach a parkach, na włóžnych, wutkatych pódach.

 Rozšěrjenje 
Pyšny kokorč je we wuskich dźělach Europy, sewjernje hač do južneje Šwedskeje rozšěrjeny.

 Podobna družina 
 Porstkaty kokorč (Corydalis solida) je podobna družina, kotraž njesace łopjena kćenjow je na kónčku porstojće dźělene. Keluchowe łopješka faluja.

 Wobrazy 

 Nóžki 

 Žórła 
 GU Maxi-Kompaß Blumen, ISBN 3-7742-3852-9, strona 104 
 GU Naturführer Blumen, ISBN 3-7742-1507-3, strona 108 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 188 
 Kral, Jurij: Serbsko-němski słownik hornjołužiskeje rěče. Maćica serbska, Budyšin (1927)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)
 Völkel, Pawoł: Hornjoserbsko-němski słownik, Ludowe nakładnistwo Domowina, Budyšin (1981)

 Eksterne wotkazy 

Kategorija:Makowe rostliny